
Afganisztán jövője az ISAF kivonását követően

 A tanulmányom célja, hogy egy olyan átfogó, jövőbe mutató elemzés készüljön Afganisztánról, amely a jelenleg rendelkezésre álló információkat összegezve és elemezve egyfajta előrejelzést és forgatókönyvet ad a jövőt illetően.
A 2014-es év fordulópont lehet Afganisztán viharos történelmében. Hosszú idő után újra demokratikus hatalomváltásra került sor a közép-ázsiai országban, Hamid Karzai 12 év után átadta elnöki posztját Ashraf Ghaninak. Az év végére a Nemzetközi Biztonsági Közreműködő Erő (ISAF) kivonja csapatait és átadja a felelősséget az Afgán Nemzeti Biztonsági Erőknek. Az ISAF helyét és szerepét 2015. január 1-jétől az RSM (Eltökélt Támogatás – Resolute Support Mission) veszi át. A biztonsági feladatok átadása után a NATO afganisztáni szerepvállalása az afgán biztonsági erők képzésére, tanácsadására és támogatására összpontosít majd. Az ISAF-misszió megszűnése és a nemzetközi erők szerepvállalásának megváltozása várhatóan negatív hatással lesz a biztonsági helyzetre. Kérdésként fogalmazódhat meg mindenkiben, hogy a koalíciós erők távozását követően az afgán kormányzat képes lesz-e megfelelni a belpolitikai kihívásoknak. Jelenleg sem az ország biztonsági erői, sem a gazdasága nem áll készen arra, hogy a nemzetközi közösség támogatása nélkül képes legyen önállóan fenntartani magát, illetve biztosítsa az ország szuverenitását.
A nemzetközi erők kivonása miatt megjelenő fenyegetettséget és annak a biztonságra gyakorolt hatását elsősorban a biztonság katonai dimenzióján keresztül egyéni, nemzeti, regionális és globális szinten vizsgáltam tanulmányomban. A tanulmány igyekszik nyomon követni az Afganisztánban és tágabb értelemben a közép-ázsiai régióban lejátszódó folyamatokat. A társadalom alrendszereit – azok biztonsági tényezője alapján – politikai, katonai, gazdasági, társadalmi és kisebb mértékben környezeti szektorain keresztül mértem fel.



